[pic] | KOMISIA EURÓPSKYCH SPOLOČENSTIEV | Brusel, 12.9.2005 KOM(2005) 433 v konečnom znení 2005/0174 (ACC) Návrh NARIADENIE RADY o colných sadzbách na banány (predložená Komisiou) ODÔVODNENIE 1. V nariadení Rady (EHS) č. 404/93 z 13. februára 1993 o spoločnej organizácii trhu s banánmi sa ustanovuje potreba nadobudnutia účinnosti výlučne tarifného režimu týkajúceho sa dovozu banánov najneskôr do 1. januára 2006. 2. Rada poverila 12. júla 2004 Komisiu oboznámením Svetovej obchodnej organizácie (WTO) so zámerom Európskeho spoločenstva upraviť koncesie týkajúce sa položky 0803 00 19 (banány) stanovené v zozname CXL Európskeho spoločenstva, ktorý tvorí prílohu k dohode GATT 1994 v zmysle článku XXVIII GATT. V súlade s uvedeným oznámilo Európske spoločenstvo 15. júla 2004 WTO svoj zámer upraviť niektoré koncesie v zozname CXL ES. Rokovania prebiehali pod vedením Komisie a na základe konzultácií výboru založeného v súlade s článkom 133 Zmluvy o ES a Stáleho výboru pre poľnohospodárstvo v rámci rokovacích smerníc vydaných Radou. 3. Komisia rokovala s Ekvádorom a Panamou, ktoré majú záujem byť hlavnými dodávateľmi produktov uvedených v podpoložke 0803 00 19 (banány) a s Kolumbiou a Kostarikou, ktoré majú záujem byť významnými dodávateľmi uvedených produktov. V zmysle prílohy k rozhodnutiu ministerskej konferencie WTO zo 14. novembra 2001 týkajúcej sa Dohody o partnerstve krajín AKT-ES s Európskym spoločenstvom Komisia uskutočnila konzultácie s ostatnými členskými štátmi WTO. 4. Napriek svojmu úsiliu sa Komisii nepodarilo dospieť k prijateľnej dohode s príslušnými členmi WTO v zmysle článku XXVIII. 5. Európske spoločenstvo 31. januára 2005 oznámilo WTO, že má v úmysle nahradiť svoje koncesie týkajúce sa položky 0803 00 19 (banány) záväznou colnou sadzbou vo výške 230 EUR na tonu. 6. Arbitrážny postup uvedený v prílohe k rozhodnutiu ministerskej konferencie zo 14. novembra 2001 sa začal 30. marca 2005. Vo výroku arbitra vydanom 1. augusta 2005 sa uvádza záver, že colná sadzba v rámci doložky najvyšších výhod (MFN) vo výške 230 EUR na tonu navrhovaná ES nebola v súlade s uvedenou prílohou, pretože by neviedla prinajmenšom k zachovaniu úplného prístupu dodávateľov MFN na trh. 7. Na základe zistení arbitra Komisia zrevidovala návrh ES. 8. V záujme umožnenia úprav niektorých koncesií týkajúcich sa banánov uvedených v zozname CXL ES do 1. januára 2006 sa v tomto návrhu uvádza požiadavka, aby Rada zaviedla novú colnú sadzbu na produkty patriace pod kód KN 0803 00 19 (banány), ako aj colnú kvótu s nulovou sadzbou uplatniteľnou na banány pochádzajúce z krajín AKT. 9. Na účely spravovania tejto colnej kvóty plánuje Komisia naďalej uplatňovať metódu založenú na zohľadňovaní tradičných obchodných tokov („tradiční/noví prevádzkovatelia“), ktorá je v súčasnosti uplatniteľná na colnú kvótu C ustanovenú v článku 18 nariadenia (EHS) č. 404/93 s vyhradeným podielom pre netradičných prevádzkovateľov vo výške 18 %. 2005/0174 (ACC) Návrh NARIADENIE RADY o colných sadzbách na banány RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133, so zreteľom na návrh Komisie, keďže: 1. V nariadení Rady (EHS) č. 404/93 z 13. februára 1993 o spoločnej organizácii trhu s banánmi[1] sa ustanovuje potreba nadobudnutia účinnosti výlučne tarifného režimu týkajúceho sa dovozu banánov najneskôr do 1. januára 2006. 2. Rada 12. júla 2004 poverila Komisiu otvorením rokovaní podľa článku XXVIII dohody GATT 1994 s cieľom upraviť niektoré koncesie týkajúce sa banánov. V tejto súvislosti Európske spoločenstvo 15. júla 2004 oznámilo WTO svoj zámer upraviť niektoré koncesie v zozname CXL ES týkajúce sa položky 0803 00 19 (banány). Rokovania prebiehali pod vedením Komisie a na základe konzultácií výboru založeného v súlade s článkom 133 Zmluvy a osobitného výboru pre poľnohospodárstvo v rámci rokovacích smerníc vydaných Radou. 3. Komisii sa nepodarilo rokovaním dosiahnuť dohodu s Ekvádorom a Panamou, ktoré majú záujem byť hlavnými dodávateľmi produktov uvedených v podpoložke 0803 00 19 (banány) a s Kolumbiou a Kostarikou, ktoré majú záujem byť významnými dodávateľmi uvedených produktov. V zmysle prílohy k rozhodnutiu ministerskej konferencie WTO zo 14. novembra 2001 týkajúcej sa Dohody o partnerstve krajín AKT-ES s Európskym spoločenstvom Komisia uskutočnila konzultácie s ostatnými členskými štátmi WTO. Tieto konzultácie nevyústili do prijateľnej dohody. 4. Európske spoločenstvo 31. januára 2005 oznámilo WTO, že má v úmysle nahradiť svoje koncesie týkajúce sa položky 0803 00 19 (banány) záväznou colnou sadzbou vo výške 230 EUR na tonu. 5. Arbitrážny postup uvedený v prílohe k rozhodnutiu sa začal 30. marca 2005. Vo výroku arbitra vydanom 1. augusta 2005 sa uvádza záver, že colná sadzba v rámci doložky najvyšších výhod (MFN) vo výške 230 EUR na tonu navrhovaná ES nebola v súlade s uvedenou prílohou, pretože by neviedla prinajmenšom k zachovaniu úplného prístupu dodávateľov MFN na trh. 6. Na základe zistení arbitra Komisia zrevidovala návrh ES. 7. V záujme umožnenia úprav niektorých koncesií týkajúcich sa banánov vedených v zozname CXL ES je potrebné do 1. januára 2006 zaviesť novú colnú sadzbu pre banány. Zároveň by bolo potrebné otvoriť aj colnú kvótu pre banány pochádzajúce z krajín AKT v súlade so záväzkami ES v zmysle Dohody o partnerstve krajín AKT-ES. 8. Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu[2], PRIJALA TOTO NARIADENIE: Článok 1 1. Od 1. januára 2006 je colná sadzba na banány (kód KN 0803 00 19) 187 EUR na tonu. 2. Každý rok od 1. januára 2006 sa v prípade dovozu banánov (kód KN 0803 00 19) pochádzajúcich z krajín AKT otvára autonómna colná kvóta vo výške 775 000 ton čistej hmotnosti s nulovou sadzbou. Článok 2 V súlade s postupom uvedeným v článku 3 ods. 2 sa prijmú podrobné pravidlá uplatňovania tohto nariadenia. Článok 3 1. Komisii pomáha Riadiaci výbor pre banány zriadený článkom 27 nariadenia (ES) č. 404/93. 2. V prípade odkazu na tento odsek sa uplatňujú články 4 a 7 rozhodnutia 1999/468/ES. Obdobie uvedené v článku 4 ods. 3 rozhodnutia 1999/468/ES je jeden mesiac. Článok 4 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda LEGISLATÍVNY FINANČNÝ VÝKAZ PRE NÁVRHY S VÝLUČNÝM VPLYVOM NA PRÍJMOVÚ STRÁNKU ROZPOČTU 1. NÁZOV NÁVRHU Návrh nariadenia Rady o colných sadzbách na banány. 2. ROZPOČTOVÉ POLOŽKY Kapitola 10 – Článok 1000: Poľnohospodárske clá stanovené inštitúciami Európskych spoločenstiev, pokiaľ ide o obchod s nečlenskými štátmi, v rámci spoločnej poľnohospodárskej politiky. Odhadovaná suma pre príslušný rok: 763,4 milióna EUR – B 2006. 3. FINANČNÉ DÔSLEDKY ( Návrh nemá finančné dôsledky X Návrh nemá finančné dôsledky na výdavky, ale má finančné dôsledky na príjem - výsledok je nasledovný: v miliónoch EUR (na jedno desatinné miesto) | Rozpočtová položka | Príjem[3] | 12 mesačné obdobie, začínajúce deň/mesiac/rok | Rok 2005 | Článok … | Vplyv na vlastné zdroje | – | – | Článok … | Vplyv na vlastné zdroje | – | – | 2006 a nasledujúce roky | Článok 1000 | + 277,2 milióna EUR | Článok … | 4. OPATRENIA NA BOJ PROTI PODVODOM Nepredpokladajú sa žiadne dodatočné alebo špeciálne opatrenia. 5. ĎALŠIE POZNÁMKY Na strane výdavkov bude mať navrhnuté dovozné clo neutrálny vplyv na rovnováhu súčasného trhu. Nemalo by zapríčiniť podstatné zmeny trhovej ceny banánov. Preto môžeme v tomto štádiu predpokladať, že nebude mať výraznejší vplyv na úroveň kompenzačnej pomoci, ktorá sa má vyplatiť producentom Spoločenstva, než sú sezónne výkyvy, ku ktorým tradične dochádza. [1] Ú. v. ES L 47 z 25.2.1993, s. 1. Nariadenie naposledy zmenené a doplnené Aktom o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (Ú. v. EÚ L 236 z 23.9.2003, s. 33). [2] Ú. v. ES L 184, 17.7.1999, s. 23 [3] Pokiaľ ide o tradičné vlastné zdroje (poľnohospodárske clá, poplatky za cukor, clá), uvedené sumy musia byť čisté sumy, t. j. hrubé sumy po odpočítaní 25 % nákladov na výber.